༈དངོས་པོ་འཛིན་པ་པོ།འཛིན་བྱེད།སྣོད་དུ་འཛུད་པ་པོ།འཛུད་བྱེད།རྩ་བ་འཛུགས་པ་པོ།འཛུགས་བྱེད།ཁུང་དུ་འཛུལ་བ་པོ།འཛུལ་བྱེད།སྣོད་འཛེད་པ་པོ།འཛེད་བྱེད།གྱེན་དུ་འཛེག་པ་པོ།འཛེག་བྱེད།ལ་སོགས་པ་རྒྱ་ཆེར་ཤེས་པར་བྱའོ།།དེ་ལྟར་བཀོད་པ་རྣམས་ནི་གོང་སྨོས་ལྟར་གང་ཞིག་ལས་སམ་བྱ་བ་དེ་ལས་ངེས་པར་ཐ་དད་པར་གྱུར་པའི་བདག་བྱེད་པ་པོའི་ཚིག་སྟེ།འདིར་བསྟན་གྱི་དཔེར་བརྗོད་དངོས་ཡིན་ལ།ཞར་ལས་གང་ཞིག་ལས་སམ་བྱ་རྒྱུ་དེ་དང་ཐ་མི་དད་པ་ལྟར་སྣང་བའི་བྱེད་པ་པོའི་ཚིག་རྣམས་ཀྱང་ཕལ་ཆེར་འས་འཕུལ་ཅན་དུ་ཤེས་དགོས་ཏེ།དཔེར་ན།རྟེན་ལ་འཁར་བ་པོ།འཁར་བྱེད།ངག་འཁུན་པ་པོ།འཁུན་བྱེད།གདན་ལ་འཁོད་པ་པོ།འཁོད་བྱེད།འཁོར་བར་འཁོར་བ་པོ།འཁོར་བྱེད།ལུས་འཁྱར་བ་པོ།འཁྱར་བྱེད།ཡུལ་དུ་འཁྱམས་པ་པོ།འཁྱམས་བྱེད།གཡས་སུ་འཁྱིལ་བ་པོ།འཁྱིལ་བྱེད།མྱུར་བར་འཁྱུག་པ་པོ།འཁྱུག་བྱེད།